b'\n_START_ARTICLE_\nJames Fenimore Cooper\n_START_PARAGRAPH_\nJames Fenimore Cooper (15. september 1789 \xe2\x80\x93 14. september 1851) oli ameerika kirjanik._NEWLINE_Tema rohkete mere-, rajamaa- ja ajalooromaanide hulgas on tuntuim 5-k\xc3\xb6iteline indiaaniromaanide ts\xc3\xbckkel "Nahksuka jutud" ("Hirvek\xc3\xbctt", "Viimane mohikaanlane", "Rajaleidja", "Pioneerid", "Preeria").\n_START_SECTION_\nElulugu\n_START_PARAGRAPH_\nJames Fenimore Cooper s\xc3\xbcndis kohtuniku William Fenimore Cooperi ja tema abikaasa Elizabethi peres. Peres s\xc3\xbcndis 12 last, kellest James oli eelviimane, aga enamik lapsi ei saanud suureks._NEWLINE_1788. aastal ostis isa Susquehanna j\xc3\xb5e \xc3\xa4\xc3\xa4rde k\xc3\xbcmmekond ruutkilomeetrit maad ja rajas sinna linna, mis sai tema j\xc3\xa4rgi nimeks Cooperstown. Linn kannab seda nime t\xc3\xa4nap\xc3\xa4evani ja ekslikult arvatakse vahel, et see on kuulsa kirjaniku j\xc3\xa4rgi nimetatud._NEWLINE_1790 hakkas isa oma perele maja ehitama ja see valmis 1799. Maja nimi oli Otsego Hall. Cooper elas selles majas suure osa oma elust, aga m\xc3\xb5ni aasta p\xc3\xa4rast tema surma p\xc3\xb5les ka maja maha ja h\xc3\xa4vis._NEWLINE_13-aastaselt v\xc3\xb5eti Cooper vastu Yale\'i \xc3\xbclikooli. Ta \xc3\xb5ppis seal kaks aastat, aga kolmandat ei l\xc3\xb5petanud. Ta visati \xc3\xbclikoolist v\xc3\xa4lja, sest laskis nalja p\xc3\xa4rast \xc3\xb5hku kaas\xc3\xb5pilase toaukse. Nii ei saanudki Cooper teaduskraadi._NEWLINE_17-aastaselt l\xc3\xa4ks Cooper kaubalaevale madruseks ja s\xc3\xb5itis sellega Euroopa vahet. Euroopas k\xc3\xa4isid sel ajal Napoleoni s\xc3\xb5jad. 1. jaanuaril 1808 astus Cooper USA merev\xc3\xa4kke ja arvati mit\xc5\xa1maniks ehk ohvitseri\xc3\xb5pilaseks. 1811 kinnitas Thomas Jefferson ta warrant officeri ehk enam-v\xc3\xa4hem mittekoosseisulise nooremohvitseri kohale._NEWLINE_20-aastaselt p\xc3\xa4ris Cooper oma 1809 surnud isa vara. 1. jaanuaril 1811 abiellus ta Susan Augusta de Lanceyga. Abikaasa p\xc3\xa4rines j\xc3\xb5ukast perest, mis USA iseseisvuss\xc3\xb5ja ajal oli Suurbritanniat toetanud. Sellest abielust s\xc3\xbcndis 7 last, kellest 5 sai t\xc3\xa4iskasvanuks._NEWLINE_1820. aastal otsustas Cooper hakata kirjanikuks. Tema esimene romaan "Ettevaatus" ("Precaution") ilmus juba samal aastal. See oli m\xc3\xb5jutatud Jane Austenist ning keskendus moraalile ja kommetele. Romaan ilmus anon\xc3\xbc\xc3\xbcmselt ega saavutanud edu. 1823 ilmus tema kolmas romaan "Pioneerid", mis oli "Nahksuka juttude" sarjas esimesena ilmunud romaan ja tegi Cooperi kuulsaks.\n_START_SECTION_\nTunnustused\n_START_PARAGRAPH_\nJames Fenimore Cooper valiti 1823. aastal Ameerika Filosoofiaseltsi liikmeks.'